句
作者：無名氏
朝代：唐

paragraphs: 月知溪靜尋常入，雲愛山高且暮歸。
風吹帆席隨雲卷，鳥壓花枝覆水低。
匹馬路傍乘月別，孤帆波上入雲飛。
蹴踘場邊芳草短，鞦韆樹下落花多。
看樹只愁花落盡，聽鶯不覺馬行遲。
攜樽藉草情無極，對水看雲興有餘。
文戰不曾眉得白，酒醖長覺面先紅。
風裏一聲天上落，世人皆向五雲看。
仙花又別三千歲，暮雨已迷十二峯。
滿枝帶露將何似，曾見瓊樓素面啼。
翠葉偃風如翦彩，紅花含露似啼妝。
青蘿帶霧依松古，綠竹含煙泛水光。
書吏優遊山色裏，琴堂閑冷水聲中。
鐘鳴月下長洲苑，露溼殘花鳥亂啼。
花攢屋上紅珠顆，筍滿籬根紫玉簪。
花舞野塘鋪地錦，鳥鳴江樹送春聲。